[Video] Harrebaard se ‘ooms’ wil met mening rockHarrebaard: Pierre van Pletzen (tromme), Frank Opperman (hoofsanger en kitaarspeler), Anton L’Amour (kitaar) en Leon Ecroignard (baskitaar) Foto: Facebook Hulle is beslis nie hier om jou salig aan die slaap te sing ná ŉ aansitete op ŉ Sondagmiddag nie – hulle is hier om te rock met mag én mening, en die laaste ding waarvan jy dié groep ooms kan beskuldig is dat hulle “aanpoer soos ŉ glorified metronoom”. Dis gróót woorde, maar nié leë beloftes nie, of só sê Pierre van Pletzen van die nuwe Afrikaanse rockgroep Harrebaard waarin hy die tromme speel saam met Frank Opperman (hoofsanger en kitaarspeler), Anton L’Amour (kitaar) en Leon Ecroignard (baskitaar). Die groep, wat oënskynlik oornag gevorm én sukses behaal het, het pas hul eerste enkelsnit en musiekvideo, getiteld “Gisteraand”, vrygestel. Dié liedjie is uit die pen van Opperman. “Ons het dadelik saamgestem dat ons hoofsaaklik rock-musiek wil speel. Dis in ons bloed, in ons gene. Mý begeerte was altyd om hard tromme te speel – en dit bied rock-musiek jou,” vertel Van Pletzen aan Maroela Media. Van Pletzen en Opperman is vroeër deur die Via-kanaal en Life in a Bulb-produksies genader om ŉ groep saam met ander bekende kunstenaars te vorm sodat dié proses, waar die kunstenaars in wese iets op hul wenslysie aftik, te verfilm. Dié program, getiteld Die ooms se band, is toe in die proses vervaardig. Harrebaard: Pierre van Pletzen (tromme), Frank Opperman (hoofsanger en kitaarspeler), Anton L’Amour (kitaar) en Leon Ecroignard (baskitaar) Foto: Christelle Duvenage “In ŉ sekere sin van die woord wou ek nog altyd ŉ musiekgroep stig. Daardie droom het egter oor die jare vervaag. Die ding is, ek het 47 jaar laas in ŉ orkes gespeel, en destyds was dit ook net vir ŉ paar jaar tydens hoërskool en nie naastenby genoeg nie. Ek het baie daaroor gedroom omdat daardie begeerte nooit regtig vervul is nie,” sê hy. Van Pletzen, wat al saam met Opperman gewerk het in onder meer Orkney snork nie en die onlangse suksesvolle Phil101, sê Opperman was die perfekte keuse vir dié groep aangesien hy al voorheen in ŉ musiekgroep was en ook al ŉ album vrygestel het. Hy vertel die groep, met die uitsluitsel van homself, skryf al hul liedjies self, behalwe vir die Koos Kombuis-liedjie “Johnny is nie dood nie” wat hulle ter ere van Johnny en Kombuis sing. “Wat ŉ absolute voorreg om ŉ TV-program oor die band te hê! Met hoeveel ander bands gebeur dit dat daar ŉ reeks oor hulle gemaak word terwyl die groep nog gevorm word? Dis ŉ absolute unieke situasie waarin ons onsself bevind, en ons is dééglik bewus van die voorreg daarvan.” Van Pletzen sê die groep beplan om binnekort ŉ album vry te stel. “ŉ Album is hoog op ons agenda. Harrebaard gaan beslis nie stop nie. Ons beur vorentoe en gaan alles ingooi om van die band ŉ sukses te maak.”